**RAID**, או בשמה המלא **Recherche Assistance Intervention Dissuasion** (בצרפתית: "חיפוש, סיוע, התערבות והרתעה") היא יחידת עילית ללוחמה בטרור ובפרט יחידת השתלטות של המשטרה הלאומית של צרפת. 

היחידה אחראית על אזור פריז ופרווריה, על פעולות נגד חטיפת מטוסים, הגנה על כורים גרעיניים, מנהרת התעלה, אבטחת רכבות ואתרים אסטרטגיים אחרים. יחידות עילית נוספות של צרפת ללוחמה בטרור הן GIPN, הגדולה ממנה, וה-GIGN של הז'נדרמריה.

היסטוריה
--------

היחידה הוקמה ב-1985 על ידי רובר ברוסאר כיחידת השתלטות כנגד פיגועי מיקוח, מצבים של בני ערובה ומעצר מחבלים ופושעים מסוכנים.

ב-13 במאי 1993 אדם מעורער בנפשו החזיק כבני ערובה 21 ילדים בעיר ניי-סיר-סן כאשר הוא חמוש בחומר נפץ. ראש העיר באותה תקופה, ניקולא סרקוזי, הצליח לשחרר חלק מהילדים במשא ומתן. אחרי שהחוטף נרדם, התגנבו לוחמי RAID אל המבנה, שחררו את 6 הילדים הנותרים והרגו את החוטף בירי 3 כדורים בראשו כאשר ניסה לפוצץ את חומרי הנפץ. הפעולה הסתיימה בהצלחה ואף שוטר או בן ערובה לא נפגע.

ב-1994 ערכה היחידה גל פשיטות ומעצרים כנגד ארגון טרור אלג'יראי. בפשיטות נתגלו מצבורי כלי נשק.

היחידה השתתפה בדיכוי המהומות בצרפת ב-2005 ו-2006.

בעקבות שרשרת פיגועי הירי בדרום צרפת במרץ 2012, איתרה המשטרה הלאומית של צרפת את המחבל, מוחמד מראח', ולוחמי RAID שמו מצור על הדירה בה התבצר. אחרי משא ומתן כושל ומצור ממושך של כ-30 שעות פרצו לוחמי היחידה למבנה. מראח' הצליח לפצוע 3 שוטרים, לפני שנהרג כאשר קפץ מהחלון ונורה על ידי צלף של המשטרה.

מבנה
----

RAID כוללת כ-180 אנשי צוות, המחולקים ל-3 מחלקות בנות 60 איש כל אחת.

* המחלקה הראשונה - הכוח המבצעי שתפקידיו כוללים השתלטות, לוחמה בטרור ואבטחה.
* המחלקה השנייה - מחקר ופיתוח. מחולקת ל-3 קבוצות:
	+ קבוצת מודיעין
	+ קבוצה טכנית
	+ קבוצת אמצעי לחימה
* המחלקה השלישית - ההיבטים הפסיכולוגיים של השתלטות ומצבי בני ערובה: משא ומתן, איומי התאבדות ניהול משברים ועוד. המחלקה מספקת גם תמיכה פסיכולוגית ללוחמי היחידה וכן לשאר שוטרי המשטרה הלאומית. היא כוללת גם מומחה לזיהוי פלילי, פסיכולוג ורופאים.

כדי להצטרף ליחידה על המועמד להיות קצין בעל ותק של 5 שנים במשטרה הלאומית, ולעבור מבחן מקיף. אם הוא עובר את המבחן הוא מתקבל ליחידה למשך 5 שנים, וממשיך ל-5 שנים נוספות רק אם הוא מקבל המלצה. כל הלוחמים חייבים לפרוש מהיחידה הטקטית אחרי 10 שנות שירות. קצינים מעל גיל 40 אינם יכולים להתקבל ליחידה. באימוני היחידה מושם דגש על כושר גופני.

כלי נשק
-------

רוב אמצעי הלחימה של RAID הם נשק קל מתוצרת אירופה.

* רובה ציד בנלי M3
* ברטה M3P4
* רובה סער קולט M4A1
* מקלע קל FN Minimi של FN Herstal
* תת-מקלע P90
* רובה ציד פרנצ'י SPAS-15
* אקדחי גלוק 17, 17L, 18, 19, 26 ו-34
* רובה סער G36 של הקלר וקוך
* רובה סער HK53 של הקלר וקוך
* תת-מקלע MP5K
* רובה צלפים PSG-1 של הקלר וקוך
* אקדח תופי מנורהין MR 73
* רובה צלפים PGM Ultima Ratio
* רובה צלפים נגד חומרים PGM Hecate II
* רובה ציד רמינגטון 870
* מקלע MG3 של ריינמטאל
* רובה סער זיג זאואר SG553

קישורים חיצוניים
----------------

ויקישיתוף מדיה וקבצים בנושא **RAID** בוויקישיתוף
* 

* אתר האינטרנט הרשמי של RAID
* **האתר הרשמי** (בצרפתית)
* nrg מעריב, אין מצב לכישלון: הכירו את הימ"מ הצרפתי, באתר nrg‏, 21 במרץ 2012
* מידע על היחידה ב-SpecWarNet (באנגלית)
* אבי אשכנזי, פרשנות בטחונית: "מי מחכה 32 שעות?", באתר nrg‏, 22 במרץ 2012
* שי לוי, ‏עסוקים: הכירו את היחידות המיוחדות של צרפת, באתר ‏מאקו‏, 17 בנובמבר 2015.
* סוכנויות הידיעות, מפקד הימ"מ הצרפתי: למדנו מהשיטות של ישראל, באתר nrg‏, 19 בנובמבר 2015.

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb12382660m (data)

 |